Det halve ton hash, som blev beslaglagt i Hirtshals Havn, betyder et dårligt image for havnen. Det mener direktøren.

Det var en mobil scanner, der opdagede de 544 kilo hash i en hollandsk indregistreret lastvogn onsdag aften. Historien om fangsten giver nu Hirtshals Havn et dårligt ry, mener direktør Jens Kirketerp Jensen. - Det er frustrerende, når sådan noget kommer frem, for vi arbejder hver dag med at give havnen et godt image. Det her ødelægger det, siger Jens Kirketerp Jensen til TV2/Nord. Mens TV2/Nord var på havnen i Hirtshals nåede to færger at komme forbi - dog uden at toldere tjekkede lasten. Den mobile scanner, som er den eneste af sin slags, bor nemlig i Aarhus og skal derfra dække hele Danmark. Og den var altså ikke i Nordjylland i dag.